Id-Direttiva tal-Parlament Ewropew u tal-Kunsill 94/60/KE
ta’ l-20 ta’ Diċembru 1994
li temenda għall-erbatax-il darba d-Direttiva 76/769/KEE dwar l-approssimazzjoni tal-liġijiet, regolamenti u dispożizzjonijiet amministrattivi ta’ l-Istati Membri li għandhom x’jaqsmu ma’ restrizzjonijiet fuq il-marketing u l-użu ta’ ċerti sustanzi u preparazzjonijiet perikolużi
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi il-Komunità Ewropea, u b’mod partikolari l-Artikolu 100a tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Kumitat Ekonomiku u Soċjali [2],
Jaġixxi bi qbil mal-proċedura msemmija fl-Artikolu 189b tat-Trattat [3],
Billi għandhom jiġu adottati miżuri għall-ilħuq tas-suq intern; billi s-suq intern huwa żona mingħajr fruntieri interni li fiha, il-moviment liberu ta’ merkanzija, persuni, servizzi u kapital, huwa garantit;
Billi xogħol fis-suq intern għandu wkoll itejjeb gradwalment il-kwalità tal-ħajja, il-protezzjoni tas-saħħa u s-sigurtà tal-konsumatur; billi il-miżuri proposti minn din id-Direttiva jaqblu mar-risoluzzjoni tal-Kunsill tad-9 ta’ Novembru 1989 dwar il-prijoritajiet futuri għall-introduzzjoni mill-ġdid tal-politika ta’ protezzjoni tal-konsumatur [4];
Billi l-Kunsill u r-Rappreżentanti tal-Gvernijiet ta’ l-Istati Membri, li jiltaqgħu fi ħdan il-Kunsill, adottaw id-Deċiżjoni 90/238/Euratom, KEFA, KEE [5] dwar il-pjan ta’ azzjoni mill-1990 sa l-1994 fil-kuntest tal-programm "L-Ewropa kontra l-Kanċer";
Billi s-sustanzi li jidhru fl-Anness I tad-Direttiva tal-Kunsill 67/548/KEE [6] u li huma kklassifikati bħala kategorija 1 jew 2 ta’ karċinoġeni jistgħu jikkawżaw il-kanċer; billi biex tittejjeb il-protezzjoni tas-saħħa, sustanzi u preparazzjonijiet li fihom dawn il-karċinoġeni, m’għandhomx jitqiegħdu fis-suq għall-użu tal-pubbliku ġenerali;
Billi s-sustanzi li jidhru fl-Anness I għad-Direttiva tal-Kunsill 67/548/KEE u li huma kklassifikati bħala kategorija 1 jew 2 ta’ mutaġeni jistgħu jikkawżaw ħsara ġenetika li tintiret; billi biex tittejjeb il-protezzjoni tas-saħħa, sustanzi u preparazzjonijiet li fihom dawn il-mutaġeni, m’għandhomx jitqiegħdu fis-suq għall-użu mill-pubbliku ġenerali;
Billi s-sustanzi li jidhru fl-Anness I tad-Direttiva tal-Kunsill 67/548/KEE u li huma kklassifikati bħala sustanzi tossiċi ta’ kategorija 1 jew 2 għal raġunijiet ta’ riproduzzjoni jistgħu jikkawżaw difetti fit-twelid; billi biex tittejjeb il-protezzjoni tas-saħħa, sustanzi u preparazzjonijiet li fihom dawn is-sustanzi tossiċi, m’għandhomx jitqiegħdu fis-suq għall-użu tal-pubbliku ġenerali;
Billi, għal raġunijiet ta’ trasperenza u ċarezza, sustanzi bħal dawn għandhom jiġu riferuti bl-użu ta’ nomenklatura rikonoxxuta, preferibbilment dik ta’ l-Iupac (Unjoni Internazzjonali ta’ Kimika Pura u Applikata); billi l-Anness I għad-Direttiva 67/548/KEE ("Lista ta’ sustanzi perikolużi") huwa aġġornat regolarment permezz ta’ addattament għall-progress tekniku; billi l-Kummissjoni sejra tissottometti lill-Parlament Ewropew u lill-Kunsill, mhux iktar tard minn sitt xhur wara l-pubblikazzjoni ta’ l-addattament għall-progress tekniku fil-Ġurnal Uffiċjali tal-Komunità Ewropea, proposta għal Direttiva li tirregola s-sustanzi ġodda kklassifikati bħala karċinoġeni fil-kategoriji 1 u 2, mutaġeniċi fil-kategoriji 1 u 2, u tossiċi fil-każ tar-riproduzzjoni fil-kategoriji 1 u 2, biex b’hekk jaġġornaw din id-Direttiva;
Billi l-imsemmija proposta mill-Kummissjoni ser tikkunsidra r-riskji u l-vantaġġi tas-sustanzi kklassifikati ġodda kif ukoll id-dispożizzjonijiet leġislattivi tal-Komunità dwar l-analiżi tar-riskju;
Billi l-Anness I għad-Direttiva 67/548/KEE jistabbilixxi limiti individwali ta’ konċentrazzjoni għal sustanzi bħal dawn u, fin-nuqqas ta’ limiti bħal dawn, it-Tabella VI ta’ l-Anness I għad-Direttiva tal-Kunsill 88/379/KEE [7], tistabbilixxi limiti ġenerali ta’ konċentrazzjoni li japplikaw għal sustanzi bħal dawn li jinsabu fit-preparazzjonijiet;
Billi l-creosote, kif definit fl-Anness għal din id-Direttiva, jista’ jkun ta’ ħsara għas-saħħa minħabba l-kontenut magħruf tiegħu ta’ karċinoġeni; billi għal dawn ir-raġunijiet l-użu ta’ Creosote fit-trattament ta’ l-injam u l-marketing u l-użu ta’ injam trattat bil-Creosote għandhom ikunu limitati;
Billi xi wħud mill-komponenti tal-Creosote ma jiġux degradati għal kollox u ta’ ħsara għal ċerti organiżmi fl-ambjent; billi dawn il-komponenti jistgħu jidħlu fl-ambjent bħala riżultat ta’ l-użu ta’ injam ittrattat;
Billi xi solventi klorinati jirrapreżentaw periklu għas-saħħa u m’għandhomx jitqiegħdu fis-suq għall-pubbliku ġenerali f’sustanzi jew fi preparazzjonijiet;
Billi r-restrizzjonijiet fuq l-użu ta’ Creosote fit-trattament ta’ l-injam, fil-marketing u l-użu ta’ injam trattat bil-Creosote u fuq l-użu ta’ solventi klorinati mniżżla f’din id-Direttiva jikkunsidraw l-istat kurrenti ta’ tagħrif u teknika dwar alternattivi ta’ aktar sigurtà;
Billi r-restrizzjonijiet diġà adottati minn ċerti Stati Membri dwar il-kummerċ u l-użu tas-sustanzi msemmija hawn fuq jew il-preparazzjonijiet li jkun fihom dawn is-sustanzi jaffettwaw direttament l-istabbiliment u t-tħaddim tas-suq intern; billi huwa għalhekk neċessarju li jiġu approssimati l-liġijiet ta’ l-Istati Membri f’dan il-qasam u konsegwentement li jiġi emendat l-Anness I għad-Direttiva tal-Kunsill 76/769/KEE [8];
Billi din id-Direttiva ma taffettwax il-leġislazzjoni tal-Komunità li tistabbilixxi l-ħtiġiet minimi għall-protezzjoni tal-ħaddiema li jinsabu fid-Direttiva tal-Kunsill 89/391/KEE [9] u f’direttivi individwali ibbażati fuq hekk, b’mod partikolari d-Direttiva 90/394/KEE [10],
ADOTTAW DIN ID-DIRETTIVA:
L-Artikolu 1
L-Anness I għad-Direttiva 76/769/KEE huwa b’dan il-mezz emendat kif stabbilit fl-Anness għal din id-Direttiva.
L-Artikolu 2
1. L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva mhux aktar tard minn sena wara d-data ta’ l-adozzjoni u għandhom jinfurmaw lill-Kummissjoni minnufih.
Għandhom japplikaw dawn id-dispożizzjonijiet mill-20 ta’ Ġunju 1995.
2. Meta xi Stati Membri jadottaw dawn il-miżuri, dawn għandu jkollhom referenza għal din id-Direttiva jew għandhom jkunu akkumpanjati b’referenza bħal din fl-okkażjoni tal-pubblikazzjoni uffiċjali tagħhom. Il-metodi biex isiru dawn it-tipi ta’ referenzi għandhom jiġu stabbiliti mill-Istati Membri.
L-Artikolu 3
Din id-Direttiva hija indirizzata lill-Istati Membri.
Magħmula fi Brussel, fl-20 ta’ Diċembru 1994.